Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 26.05.2025

**Αρ. Πρωτ.: 600**

ΠΡΟΣ: κα Ν. Κεραμέως, Υπουργό Εργασίας και Κοινωνικής Ασφάλισης

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η επίσπευση των διαδικασιών για την άμεση συνεδρίαση της Α’ Δευτεροβάθμιας Επιτροπής του άρθρου 10 του ν. 2643/1998**»**

**Κυρία Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.),όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν θα θέλαμε να θέσουμε υπόψη σας ένα ζήτημα που έχει προκύψει αναφορικά με τις συνεδριάσεις της Α’ Δευτεροβάθμιας Επιτροπής του άρθρου 10 του ν. 2643/1998, οι οποίες εξετάζουν τις ενδικοφανείς προσφυγές που αναφέρονται στην τελευταία προκήρυξη του ν. 2643/98, που είχε εκδοθεί το 2021 και στις τοποθετήσεις των προστατευόμενων που ακολούθησαν.

Με το υπ. πρωτ. 41/15.05.2025 έγγραφο του Υπουργείου Εργασίας, ενημερωθήκαμε για την αναβολή της προγραμματισμένης συνεδρίασης της Α’ Δευτεροβάθμιας Επιτροπής του άρθρου 10 του ν. 2643/1998, που επρόκειτο να πραγματοποιηθεί στις 28 Μαΐου (την προσεχή Τετάρτη).

Σε τηλεφωνική επικοινωνία που είχαμε με τη γραμματεία του Γ.Γ. Εργασιακών Σχέσεων, ενημερωθήκαμε ότι η συνεδρίαση της εν λόγω Επιτροπής αναβάλλεται επ’ αόριστον, λόγω της συνταξιοδότησης της αναπληρώτριας του Προέδρου, κ. Βασιλικής Τύρου, Νομικής Συμβούλου του Κράτους, η οποία προέδρευε της Επιτροπής. Επίσης ότι η εν λόγω Επιτροπή θα συνεδριάσει ξανά με μεγάλη καθυστέρηση, έως ότου αντικατασταθεί η Νομική Σύμβουλος που ήταν αναπληρώτρια του Προέδρου, και αφού προηγηθεί σχετική ενημέρωσή της/του επί της διαδικασίας.

**Κυρία Υπουργέ,**

Ως εκ τούτου και λαμβάνοντας υπόψη ότι υπάρχουν αρκετές προσφυγές που πρέπει να εξεταστούν άμεσα, καθώς μεγάλος αριθμός ατόμων με αναπηρία βρίσκεται σε ομηρία από το 2021 που είχε δημοσιευτεί η σχετική προκήρυξη, απευθυνόμαστε σε εσάς και ζητάμε να προβείτε στις απαραίτητες ενέργειες για την επίσπευση των διαδικασιών, ώστε να συνεχιστούν άμεσα και χωρίς προσκόμματα οι συνεδριάσεις της συγκεκριμένης Επιτροπής.

Ευελπιστώντας πως θα εξετάσετε το εν λόγω αίτημα και θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού, κ. Κ. Μητσοτάκη
* Γραφείο Υπουργού Επικρατείας, κ. Άκη Σκέρτσου
* Γραφείο Υφυπουργού Εργασίας, κ. Κ. Καραγκούνη
* Γραφείο Γ.Γ. Εργασιακών Σχέσεων, κ. Ν. Μηλαπίδη
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |